
Motto

Kunnskapsbasert behandling – uansett hvor du velger å få den.

1. Formål
NAFKAM skal utvikle kunnskap om hva alternativ behandling kan bidra med for å lindre eller forkorte sykdommer, bedre livskvalitet, øke evne til mestring av sykdomssituasjoner og bedre uønskede sider ved sykdomsopplevelser.

2. NAFKAMs organisasjon

NAFKAM skal bygges opp som et nasjonalt forskningssenter med ansvar for å bidra til forskningsaktivitet på fagområdet i hele landet. NAFKAM er fra sin opprettelse organisert som et senter ved Det medisinske fakultet, Universitetet i Tromsø. 

NAFKAM skal være nært tilknyttet det medisinske universitetsmiljø og andre aktuelle universitetsmiljøer i Tromsø. NAFKAMs fremtidige organisatoriske forankring skal bli avklart i løpet av 2005.

3. Forskning

3.1. Egen forskningsvirksomhet

Forskning er NAFKAMs kjernevirksomhet.

NAFKAM skal stå for en bred forskningstilnærming til feltet alternativ behandling. NAFKAM skal vektlegge flerfaglig forskning, og forskningsaktiviteten skal omfatte medisinske , samfunnsvitenskapelige og humanistiske og studier. Forskjellige forskningsdesign, inkludert kvantitative og kvalitative forskningsmetoder, skal benyttes og utvikles. Problemstillingene skal bestemme hvilke forskningsmetoder og tilnærminger som skal benyttes. 

NAFKAM har utviklet en modell for utforskning av feltet alternativ behandling. Denne vil legges til grunn for NAFKAMs forskningsstrategi. Modellen omfatter bl. a. følgende tilnærminger til forskningsfeltet:

· Utforske pasienters erfaringer med alternativ behandling, samt utvikle forståelse for sammenhenger mellom behandlingserfaringer og ulike kontekster som behandlingene inngår i

· Utforske det alternative behandlingsfeltet deskriptivt, dvs. hvem bruker hva, i hvilket omfang, mot hva og over hvor lang tid? Hvilke behandlingsformer finnes, og hva er bakgrunnen til utøvere?

· Utforske sikkerheten (bi- og skadevirkninger) ved alternativ behandling

· Utforske systemeffekten (helheten av behandlingspakken) ved alternativ behandling

· Utforske komponenteffekten, dvs. effekten av enkeltbestanddel(er) av behandlingspakken ved alternativ behandling

· Utforske mulige virkningsmekanismer ved alternativ behandling

Homøopati, akupunktur, soneterapi, healing og alternativ behandling ved alvorlig, livstruende sykdom vil være prioriterte forskningstema, men prioriteringen vil også innenfor rimelige grenser ta hensyn til personlige interesser hos den enkelte forsker/stipendiat. 

3.2 Fordeling av ressurser til forskning og samarbeidsprosjekter
NAFKAM skal på landsbasis bidra til å initiere forskning og til å rekruttere til forskning innen alternativ behandling. Dette skal gjøres ved blant annet forskning innad på senteret, arrangering av forskningskonferanser, samt rådgivning og veiledning overfor kandidater som ønsker å forske på området, bl.a. ved å søke om midler fra NFR. 

3.3 Samarbeid med forskningsmiljøer nasjonalt og internasjonalt
NAFKAM i forhold til resten av landet
For å knytte sammen relevante fagmiljøer ved andre universiteter og høgskoler i Norge, skal NAFKAM ta initiativ til å utvikle nettverks/ satelittmodeller.  NAFKAM vil i samarbeid med den enkelte institusjon finne lokale løsninger/ modeller. 

NAFKAM skal i tillegg være orientert om, og om ønskelig, koordinere forskningsvirksomhet innen alternativ behandling i landet ellers. Dette organiseres ved regelmessig kontakt med andre forskningsmiljøer, og arrangement av regelmessige samlinger hvor forskere innen fektet kan møtes.

NAFKAM og internasjonale forskningsmiljø

Norges organisering av forskning innen alternativ behandling gjør det naturlig at NAFKAM spiller en aktiv rolle i internasjonalt forskningssamarbeid. Hvis nødvendig, kan NAFKAM påta seg en ledende eller koordinerende rolle. Viktige samarbeidspartnere vil kunne være WHO, EU, NIH (NCCAM) eller større forskningssentra i utlandet.

I tillegg til konkret forskningssamarbeid skal NAFKAM være aktiv på den internasjonale arena både når det gjelder organisasjoner, tidsskrifter og konferanser.

NAFKAM skal kunne påta seg koordinering av internasjonalt forskningssamarbeid innen alternativ behandling som eventuelt er initiert av statlige helsemyndigheter.

4. Undervisning
NAFKAM skal bidra til at undervisning om alternativ behandling blir en del av grunnutdanningen ved relevante fakulteter på universitetsnivå og ved helsefaglige utdanninger på høgskolene. 

NAFKAM kan selv forestå eller legge til rette for videre- og etterutdanningsopplegg for autorisert helsepersonell (for eksempel leger, sykepleiere, fysioterapeuter og ergoterapeuter) vedrørende alternativ behandling.

NAFKAM skal forestå eller legge til rette for utdanning om forskningsmetodikk for alternative behandlere.

5. Rådgivning
NAFKAM skal bistå med råd til statlige helsemyndigheter i spørsmål som omhandler alternativ behandling. 

NAFKAM skal også bistå med råd for utdanninger på universitets- og høgskolenivå når det gjelder eventuell etablering av studietilbud i og om alternative behandlingsmetoder.

NAFKAM kan bistå med råd til statlige myndigheter og til virksomheter som vurderer samarbeidsprosjekter mellom helsetjenesten og alternative behandlere og som gjøres til gjenstand for evaluering.

6. Samarbeid med det alternative behandlermiljø
NAFKAM skal avholde årlige regionale møter med alternative behandlere i universitetsbyene Tromsø, Oslo, Trondheim og Bergen.

NAFKAM skal avholde årlige kontaktmøter med arbeidsutvalget i SABORG. 

7. Informasjon
NAFKAM skal kontinuerlig synliggjøre sin virksomhet ved bruk av hjemmeside, presse/mediakontakt og annet utadrettet arbeid.

NAFKAM skal arbeide for at tidsskrift som har relevans for flerfaglig forskning  innen forskningsfeltet komplementær og alternativ medisin (samfunnsvitenskapelige, humanistiske og medisinske), blir tilgjengelig på BIBSYS og elektronisk, evt. fysisk på hvert av  universitetsbibliotekene i landet.

8. Personellressurser
For å ivareta sine oppgaver må NAFKAM rekruttere forskere med ulik faglig bakgrunn. Alle som skal ha en forskerstilling ved NAFKAM må ha forskerkompetanse vurdert etter samme kriterier som ellers ved universitetet. Det er aktuelt å rekruttere forskere både med og uten alternativmedisinsk bakgrunn. 

I tillegg må NAFKAM inneha kompetanse til å ivareta de oppgaver som fremgår av dette strategidokumentet. 

